Ek kan nie kla nie, dankie! | Who shall I fear?
« Die kat kom weer
Vir Doortjie en Augustine »
Ek kan nie kla nie, dankie!
November 3, 2009 deur Who Shall I Fear?
Ek is oppad om saam met 'n dierbare vriendin haar verjaarsdag te gaan vier. Een enkele wekie gelede was ek besig om my voor te berei vir ingrypende abdominale chirurgie – 'n reuse operasie. 'n Dag later was ek aan al wat 'n pyp is gekoppel in Hoësorg – 'n epiduraal teen die pyn, 'n dreineringspyp uit die snit, 'n neusbuis vir voeding, 'n drip vir binne-aarse antibiotika en 'n kateter. Is dit nie ongelooflik hoe die Here ons herstel en nuwe krag gee nie?!
Aanvanklik sou ek tot minstens Vrydag in die Hoësorg Eenheid lê, en daarna vir 'n paar dae saal toe gaan. Die chirurg het aanvanklik gedink as alles baie, baie goed gaan kan ek DALK Sondag huistoe gaan, maar waarskynlik Maandag of Dinsdag (vandag). En hier sit ek (Vrydag al ontslaan), dressed up and ready to go!
Daar is absoluut NIKS waaroor ek kan kla nie. Ek het soms ongemak, maar dis gewoonlik wanneer ek vergeet het om my pynpille te drink. Ek word moeg, veral as ek 'n uitstappie gehad het – om by my suster te gaan teedrink, gou Spar toe te gaan, Mila by die skool op te laai. Maar ek weet nou al dat vir elke 10 minute se aksie, daar minstens 5 minute se rus moet wees. Ek is bleek en het gewig verloor – maar 'n bietjie son en lekker kos (dankie aan Liesl en haar span vir die groot daaglikse bederf!) is al wat ek nodig het. Saans is ek gedaan – en dan pyn alles – so ek klim vroeg in die bed en spandeer tyd met God.
In die laaste week het soveel ongelooflike stories hulle in my lewe afgespeel – ek berei myself nog geestelik voor om dit alles op die blog te deel. Intussen is ek SO dankbaar vir elke seëning. En vir elke mens wat genoeg omgee om hier te lees.